CELEX: 32021D0844
Language: et
Date: 2021-05-26 00:00:00
Title: Komisjoni rakendusotsus (EL) 2021/844, 26. mai 2021, millega lõpetatakse Türgist pärit teatavate rauast, legeerimata terasest või muust legeerterasest kuumvaltsitud lehttoodete importi käsitlev subsiidiumivastane menetlus

27.5.2021   
               
               
                  ET
               
               
                  Euroopa Liidu Teataja
               
               
                  L 186/26
               
            
         KOMISJONI RAKENDUSOTSUS (EL) 2021/844,
         26. mai 2021,
         millega lõpetatakse Türgist pärit teatavate rauast, legeerimata terasest või muust legeerterasest kuumvaltsitud lehttoodete importi käsitlev subsiidiumivastane menetlus
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed, (1) eriti selle artikli 14 lõiget 1,
         ning arvestades järgmist:
         1.   MENETLUS
         
         
                     (1)
                  
                  
                     12. juunil 2020 algatas Euroopa Komisjon (edaspidi „komisjon“) Türgist pärit teatavate rauast, legeerimata terasest või muust legeerterasest kuumvaltsitud lehttoodete (edaspidi „uuritav toode“) importi käsitleva subsiidiumivastase uurimise. Komisjon avaldas selle kohta teate (2)
                        Euroopa Liidu Teatajas (edaspidi „algatamisteade“).
                  
               
                     (2)
                  
                  
                     Uuritav toode on Türgist pärit teatavad rauast, legeerimata terasest või legeerterasest lehtvaltstooted, rullidena või mitte (sealhulgas mõõtu lõigatud tooted ja kitsad ribad), kuumvaltsitud, kuid edasi töötlemata, plakeerimata, pindamata või muul viisil katmata.
                     Uurimine ei hõlma järgmisi tooteid:
                     
                                 —
                              
                              
                                 roostevabast terasest tooted ja elektrotehnilisest räniterasest suundorienteeritud struktuuriga tooted,
                              
                           
                                 —
                              
                              
                                 tööriistaterasest ja kiirlõiketerasest tooted,
                              
                           
                                 —
                              
                              
                                 mitterullitud, ilma reljeefse mustrita, üle 10 mm paksusega ja vähemalt 600 mm laiusega tooted ja
                              
                           
                                 —
                              
                              
                                 mitterullitud, ilma reljeefse mustrita, vähemalt 4,75 mm ja kuni 10 mm paksusega ning vähemalt 2 050 mm laiusega tooted.
                              
                           
               
                     (3)
                  
                  
                     Uurimine algatati kaebuse põhjal, mille esitas Euroopa Teraseühendus (edaspidi „Eurofer“ või „kaebuse esitaja“) nende tootjate nimel, kelle toodang moodustab üle 25 % liidu uuritava toote kogutoodangust. Kaebus sisaldas menetluse algatamiseks piisavalt tõendeid subsideerimise ja sellest tuleneva kahju kohta.
                  
               
                     (4)
                  
                  
                     Algatamisteates kutsus komisjon huvitatud isikuid uurimises osalemiseks ühendust võtma. Lisaks teatas komisjon eraldi kaebuse esitajatele, teistele teadaolevatele liidu tootjatele, teadaolevatele eksportivatele tootjatele ning Türgi ametiasutustele, teadaolevatele importijatele, tarnijatele, kasutajatele ja kauplejatele ning teadaolevalt asjassepuutuvatele ühendustele uurimise algatamisest ja kutsus neid selles osalema.
                  
               
                     (5)
                  
                  
                     Huvitatud isikutel oli algatamisteates sätestatud tähtaja jooksul võimalik esitada uurimise algatamise kohta märkusi ning taotleda komisjonilt ja/või kaubandusmenetluses ärakuulamise eest vastutavalt ametnikult enda ärakuulamist.
                  
               2.   Kaebuse tagasivõtmine ja menetluse lõpetamine
         
         
                     (6)
                  
                  
                     24. märtsil 2021. aastal teatas kaebuse esitaja komisjonile, et võtab oma kaebuse tagasi.
                  
               
                     (7)
                  
                  
                     Määruse (EL) 2016/1037 artikli 14 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
                  
               
                     (8)
                  
                  
                     Uurimise käigus ei ilmnenud ühtegi asjaolu, mis oleks andnud tunnistust sellest, et menetluse jätkamine on liidu huvides.
                  
               
                     (9)
                  
                  
                     Seetõttu jõudis komisjon järeldusele, et Türgist pärit teatavate rauast, legeerimata terasest või muust legeerterasest kuumvaltsitud lehttoodete importi käsitlev subsiidiumivastane menetlus tuleks lõpetada meetmeid kehtestamata.
                  
               
                     (10)
                  
                  
                     Huvitatud isikuid teavitati sellest ja neile anti võimalus esitada märkusi. Märkusi ei esitatud.
                  
               
                     (11)
                  
                  
                     Käesolev otsus on kooskõlas Euroopa Parlamendi ja nõukogu määruse (EL) 2016/1036 (3) artikli 15 lõike 1 kohaselt moodustatud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Lõpetatakse subsiidiumivastane menetlus järgmiste Türgist pärit toodete impordi suhtes: rauast, legeerimata terasest või legeerterasest lehtvaltstooted, rullidena või mitte (sealhulgas mõõtu lõigatud tooted ja kitsad ribad), kuumvaltsitud, kuid edasi töötlemata, plakeerimata, pindamata või muul viisil katmata ning mis kuuluvad CN-koodide 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (TARICi kood 7225191090), 7225 30 90, ex 7225 40 60 (TARICi kood 7225406090), 7225 40 90, ex 7226 19 10 (TARICi kood 7226191090), 7226 91 91 ja 7226 91 99 alla.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 26. mai 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 176, 30.6.2016, lk 55.
         
            (2)  Teade Türgist pärit teatavate rauast, legeerimata terasest või muust legeerterasest kuumvaltsitud lehttoodete importi käsitleva subsiidiumivastase menetluse algatamise kohta (ELT C 197, 12.6.2020, lk 4).
         
            (3)  Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).